1. ------IND- 2020 0581 E-- LV- ------ 20201001 --- --- PROJET

KARAĻA 2020. GADA [DATUMS] DEKRĒTA NR. .../2020 PROJEKTS, AR KO APSTIPRINA KVALITĀTES STANDARTU OLĪVEĻĻAI UN OLĪVU IZSPAIDU EĻĻAI

Spānija ir pasaulē vadošā olīveļļas ražotāja un eksportētāja. Olīvkoku audzes un olīveļļa ir ekonomiski, sociāli un komerciāli ļoti nozīmīga nozare Spānijā un starptautiskajos tirgos, un pieprasījums pastāvīgi palielinās. Šā karaļa dekrēta mērķis ir atjaunināt tiesību aktus, lai tos pielāgotu pašreizējam stāvoklim nozarē un tehnoloģiju attīstībai, veicinot olīveļļas kvalitāti kā vienu no šīs nozares attīstības pamata pīlāriem.
Spānijā 1967. gada 21. septembra Dekrēta Nr. 2484/1967, ar ko pieņem Spānijas Pārtikas kodeksa tekstu, XVI nodaļas 2.a iedaļa attiecas uz olīveļļu. Šo jomu īpaši izstrādāja un reglamentēja ar karaļa 1983. gada 25. janvāra Dekrētu Nr. 308/1983, ar ko pieņem pārtikas augu eļļu tehniskos un sanitāros noteikumus.
Eiropas Savienībā noteikumi par olīvu un olīvu izspaidu eļļu ir saskaņoti ar Komisijas 1991. gada 11. jūlija Regulu (EEK) Nr. 2568/91 par olīveļļas un olīvu izspaidu eļļas īpašībām un attiecīgajām analīzes metodēm, kā arī Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007. Šajās regulās ir noteikti minēto produktu nosaukumi, definīcijas, fizikāli ķīmiskās un organoleptiskās īpašības, kā arī paraugu ņemšanas un analīzes metodes. 
Tāpat ar Komisijas 2012. gada 13. janvāra Īstenošanas regulu (ES) Nr. 29/2012 par olīveļļas tirdzniecības standartiem ir izstrādāti tirdzniecības standarti un administratīvās sadarbības procedūra starp Komisiju un dalībvalstīm par kontroles standartiem, kas piemērojami šiem produktiem. Ar minēto regulu atceļ Regulu (EK) Nr. 1019/2002, kuru Spānijā piemēroja ar papildu pasākumiem, izmantojot karaļa 2003. gada 21. novembra Dekrētu Nr. 1431/2003, ar ko paredz noteiktus tirdzniecības pasākumus olīveļļas un olīvu izspaidu eļļas nozarē.
Iepriekš minētais karaļa 1983. gada 25. janvāra Dekrēts Nr. 308/1983 ir vairākkārt grozīts, turklāt ražošanas un patēriņa apstākļu attīstība šajās gandrīz četrās desmitgadēs liek to aizstāt ar jaunu, kas īpaši attiecināts uz olīvām un olīvu izspaidām, ņemot vērā šo produktu unikalitāti un nozīmi Spānijā. Atsevišķs standarts, kas tās nošķirs no citām augu eļļām, veicinās ražošanas un paškontroles sistēmu, kā arī iepakošanas un marķēšanas standartu labāku pielāgošanu Eiropas normatīvajiem aktiem, kā arī kritēriju un tehnoloģiju attīstībai. Papildus satura atjaunināšanai nosaka un vienkāršo standartu, tajā svītrojot higiēnas un sanitāros aspektus, kas izstrādāti un saskaņoti attiecīgajā jomā piemērojamajos Kopienas horizontālajos noteikumos.
Līdz ar to ir jāatceļ Spānijas Pārtikas kodeksa XVI nodaļas 2.a iedaļa, kas apstiprināta ar 1967. gada 21. septembra Dekrētu Nr. 2484/1967, kā arī iepriekš minētais karaļa 1983. gada 25. janvāra Dekrēts Nr. 308/1983 attiecībā uz olīveļļu un olīvu izspaidu eļļu. No otras puses, šīs jomas reglamentēšanā bija regulējuma izkliedes problēma, kas tika risināta, apvienojot olīveļļai un olīvu izspaidu eļļai piemērojamos noteikumus, tāpēc minētie noteikumi ir jāatceļ, jo tas labvēlīgi ietekmēs juridisko noteiktību.

Šis standarts attieksies uz visām Spānijā ražotajām un tirgotajām olīveļļām un olīvu izspaidu eļļām, neskarot Eiropas Savienības savstarpējās atzīšanas klauzulas ievērošanu. 

Lai saglabātu un paaugstinātu olīveļļas un olīvu izspaidu eļļas vērtību, kā arī izvairītos no iespējamām krāpnieciskām darbībām, šajā standartā jānosaka daži nozares uzņēmēju pienākumi attiecībā uz iekārtām, aizliegtu praksi, pavaddokumentiem un produktu izsekojamību. Šie pienākumi un aizliegumi jāpiemēro visiem uzņēmējiem, proti, fiziskām vai juridiskām personām, kuras piedalās jebkurā olīveļļas un olīvu izspaidu eļļas ražošanas un tirdzniecības posmā, tādējādi cita starpā ietverot arī olīvu iepirkšanas centrus, kooperatīvus vai pārvietojamas eļļas spiestuves. 
Piemērojot Regulas (EEK) Nr. 2568/91 7.a pantu un neskarot Regulas (EK) Nr. 178/2002 noteikumus, ir pienākums uzturēt standartizētu izsekojamības sistēmu, kas ļauj produktus viegli atrast un liek tos pareizi identificēt visos tādas eļļas ražošanas, pārvadāšanas un tirdzniecības posmos, uz kuru attiecas šis standarts.
Izsekojamības sistēma palīdzēs uzlabot pārtikas kvalitāti, vairot patērētāju uzticību, atšķirt produktus no citiem līdzīgiem, atgūt un nostiprināt tirgu un vajadzības gadījumā nodrošināt atsevišķu produktu atsaukšanu.
Lai uzņēmējiem būtu vieglāk izpildīt standartā noteiktos pienākumus un kompetentajām iestādēm tos kontrolēt, jāievieš datorizēta sistēma, kas apkopotu datus par olīveļļas un olīvu izspaidu eļļas apriti. 
Attiecībā uz informāciju par pārtikas produktiem, kā arī attiecībā uz iepakojuma faktiskā satura kontroles pielaidēm piemēro Eiropas Parlamenta un Padomes 2011. gada 25. oktobra Regulu (ES) Nr. 1169/2011 par pārtikas produktu informācijas sniegšanu patērētājiem, kā arī karaļa 2008. gada 3. novembra Dekrētu Nr. 1801/2008, ar ko paredz noteikumus par iesaiņoto produktu nominālajiem daudzumiem un to faktiskā satura kontroli.
Saskaņā ar Eiropas Savienības politiku ilgtspējīgas attīstības jomā un jo īpaši attiecībā uz plastmasas izmantošanas samazināšanu ar šo standartu ierobežo šā materiāla izmantošanu dažiem produktiem, kuru tēlu var pat pasliktināt daži noformējuma veidi, piemēram, plastmasas iepakojums.
Ņemot vērā, cik būtiska ir sadarbība starp valsts pārvaldes iestādēm, ir lietderīgi izveidot tādu īpašu kontroles plānu izsekojamības pārbaudei olīveļļas un olīvu izspaidu eļļas nozarē, kuru var īstenot kompetentās kvalitātes kontroles un krāpšanas apkarošanas iestādes un kuru pieņem Pārtikas kvalitātes koordinēšanas birojs. 
No otras puses, lai uzlabotu tās informācijas pārredzamību, kura saistīta ar olīveļļas atbilstības pārbaudēm, ko veic kompetentās iestādes, Lauksaimniecības, zivsaimniecības un pārtikas ministrija sagatavos un publicēs ziņojumu, kurā apkopots veikto darbību rezultāts. 

Šis karaļa dekrēts ir izstrādāts, ievērojot procedūru, kas paredzēta Eiropas Parlamenta un Padomes 2015. gada 9. septembra Direktīvā (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā, un karaļa 1999. gada 31. jūlija Dekrētā Nr. 1337/1999, ar ko reglamentē informācijas sniegšanu tehnisko standartu un noteikumu un Informācijas sabiedrības pakalpojumu noteikumu jomā.
Šā karaļa dekrēta saturs atbilst saprātīga regulējuma principiem, kuri noteikti 2015. gada 1. oktobra Likuma Nr. 39/2015 par valsts pārvaldes kopējo administratīvo procedūru 129. pantā. Tādējādi saskaņā ar nepieciešamības un efektivitātes principiem šo noteikumu pamatā ir vajadzība pieņemt atbilstošu regulējumu attiecībā uz olīveļļas un olīvu izspaidu eļļas nozares pārvaldību, atceļot karaļa 1983. gada 25. janvāra Dekrētu Nr. 308/1983, ar ko pieņem pārtikas augu eļļu tehniskos un sanitāros noteikumus, attiecībā uz olīveļļu un olīvu izspaidu eļļu, un apstiprināt jaunu kvalitātes standartu, kas īpaši reglamentē vispiemērotāko veidu, kādā iegūt olīveļļu un olīvu izspaidu eļļu. Izstrādājot regulējumu un pēc iespējas samazinot administratīvo slogu nolūkā sasniegt paredzētos mērķus, ir ņemti vērā arī lietderības un proporcionalitātes principi. Saskaņā ar pārredzamības principu un sabiedriskās apspriešanas ietvaros šā tiesību akta izstrādes procesa gaitā notikusi apspriešanās ar autonomajiem apgabaliem un personām, kas pārstāv attiecīgās nozares, kā arī patērētājiem, un Pārtikas regulējuma starpministriju komisija ir izdevusi obligāto ziņojumu. Visbeidzot, šajā karaļa dekrētā ir ievērots juridiskās noteiktības princips, saglabājot saskaņotību ar pārējo piemērojamo tiesību sistēmu un nosakot tirgus dalībniekiem pārejas laikposmus, kas vajadzīgi, lai pielāgotos šiem noteikumiem.
Šis karaļa dekrēts ir pieņemts, pamatojoties uz Spānijas Konstitūcijas 149. panta 1. punkta 13.a apakšpunktu, ar ko valstij piešķir ekskluzīvas pilnvaras noteikt saimnieciskās darbības vispārējās plānošanas bāzi un koordinēšanu. 
Turklāt 2015. gada 30. jūlija Likumā Nr. 28/2015 par pārtikas kvalitātes aizsardzību nosaka juridisko pamatu pārtikas produktu kvalitātes aizsardzībai un paredz pamatregulējumu. Ceturtajā nobeiguma noteikumā valdību pilnvaro apstiprināt pārtikas produktu kvalitātes standartus. Šie standarti ļauj nodrošināt un uzturēt tirgū piedāvāto produktu kvalitāti, jo to raksturojums un kategorizācija atvieglo patērētājam izvēli — nodrošina iespēju salīdzināt un izvēlēties to, kas ir vispiemērotākais gaumei vai vajadzībām.
Ņemot vērā iepriekš minēto, pēc lauksaimniecības, zivsaimniecības un pārtikas ministra, patērētāju lietu ministra un rūpniecības, tirdzniecības un tūrisma ministres ierosinājuma, ar Valsts padomes apstiprinājumu un pēc Ministru padomes iepriekšējas apspriešanās tās [datums] sanāksmē 





IZDODU ŠĀDU DEKRĒTU.


1. pants. Mērķis
Šā karaļa dekrēta mērķis ir noteikt kvalitātes standartu olīveļļai un olīvu izspaidu eļļai. 
2. pants Piemērošanas joma
Šis standarts attiecas uz visām Spānijā ražotajām un tirgotajām olīveļļām un olīvu izspaidu eļļām, neskarot savstarpējās atzīšanas klauzulas noteikumus. 
Tāpat tas attiecas uz uzņēmējiem, kuri Spānijā ražo vai tirgo olīveļļu un olīvu izspaidu eļļu. 
3. pants Produktu nosaukumi un definīcijas
1. Dažādu kategoriju olīveļļas un olīvu izspaidu eļļas produktu definīcijas un nosaukumi ir noteikti VII pielikuma VIII daļā Eiropas Parlamenta un Padomes 2013. gada 17. decembra Regulā (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007, kā arī Eiropas tiesības aktos, ar kuriem to piemēro vai aizstāj. 
2. Šajā dekrētā izmanto turpmāk minētos terminus.
a) Olīvu iepirkšanas un/vai pieņemšanas centrs — objekts, kas paredzēts olīvu iepirkšanai un/vai pieņemšanai no dažādiem lauksaimniekiem, lai tās nogādātu eļļas spiestuvē vai pārstrādes uzņēmumā bez to apstrādes. 
b) Eļļas spiestuve — ražotne, kurā neapstrādātu olīveļļu iegūst ar mehāniskiem vai fiziskiem līdzekļiem, sasmalcinot veselus un neapstrādātus Olea europaea L. augļus — olīvas. 
c) Pārvietojama eļļas spiestuve — eļļas spiestuve, kuru pārvieto veselu un neapstrādātu Olea europaea L. augļu — olīvu — spiešanai, lai iegūtu neapstrādātu olīveļļu, un kurai nav konkrētas vai fiksētas fiziskās atrašanās vietas. 
d) Eļļas iepildīšanas uzņēmums — uzņēmums vai objekts, kurā olīveļļu un olīvu izspaidu eļļu iepilda traukos lietošanai pārtikā.
e) Rafinēšanas uzņēmums — uzņēmums vai objekts, kurā olīveļļu un olīvu izspaidu eļļu rafinē lietošanai pārtikā.
f) Izspaidu eļļas ekstrakcijas uzņēmums — uzņēmums vai objekts, kurā ar fiziskām vai ķīmiskām metodēm iegūst neapstrādātu olīvu izspaidu eļļu no izspaidām. Iekļauti arī tie objekti, kas veic tikai mitru eļļaino izspaidu žāvēšanas darbību, sasmalcinot neapstrādātas un veselas olīvas. 
g) Noliktava — objekts, kurā netiek veikta produkta apstrāde un kurā to uzglabā tikai posmā starp nodošanu citiem nozares uzņēmējiem. 
h) Uzņēmējs — fiziska vai juridiska persona, kas attīsta savu darbību olīveļļas un olīvu izspaidu eļļas nozarē un tirgū, ieskaitot novācējus, kuri eļļu no spiestuves izņem vairumā, un ikvienu, kurš pērk vai izņem no spiestuves neapstrādātu olīveļļu vairumā. Tāpat par tādiem uzskata olīvu pārstrādes un iepildīšanas uzņēmumus, ja tie izmanto veselus un neapstrādātus Olea europaea L. augļus bez nolūka tos pārveidot eļļā.
i) Uzņēmējs bez objekta — tāda fiziska vai juridiska persona bez sava objekta, kas darbojas olīveļļas un olīvu izspaidu eļļas nozarē un tirgū. 
j) Novācējs — fiziska vai juridiska persona, kam pieder olīvu plantācija, kurā audzē olīvas (Olea europaea L.) pārstrādei olīveļļā, ko no minētajā plantācijā audzētajām olīvām izspiež spiestuvē, kura novācējam sniedz spiešanas pakalpojumus. 
k) Rafinēšanas process — jebkurš process, kam pakļauj neapstrādātu olīveļļu un olīvu izspaidu eļļu, izņemot iegūšanu ar fiziskām metodēm un dzidrināšanu skalojot, sedimentējot, centrifugējot vai filtrējot. 
l) Nepārtraukts process — process, kas notiek bez apstājas un bez pārejas starp darbībām, tomēr izmantojot savstarpēji savienotas piltuvveida vai pagaidu tvertnes, kurās masu drīkst uzturēt ne ilgāk par 12 stundām vienā un tajā pašā uzņēmumā. 
m) Galapatērētājs — pārtikas produkta galapatērētājs, kurš neizmanto minēto pārtikas produktu nekādām tirdzniecības darbībām vai pasākumiem pārtikas nozarē.
n) Kolektīvi uzņēmumi — jebkurš uzņēmums (ieskaitot transportlīdzekļus vai stacionāras vai pārvietojamas stacijas), piemēram, restorāni, ēdnīcas, mācību centri, slimnīcas un uzņēmumi, kas piegādā gatavus ēdienus, un citi sociālie centri, kuru darījumdarbība ir pārtikas produktu sagatavošana galapatērētājam paredzētam patēriņam. 
4. pants Izsekojamības pienākumi 
1. Uzņēmējiem, jo īpaši tiem, kuriem ir savi objekti, produktu atrašanās vietā obligāti jābūt izsekojamības uzskaites sistēmai, kā noteikts I pielikumā. 
Ierakstus minētajā uzskaitē veic reāllaikā. 
Neskarot iepriekšējo punktu noteikumus un atbilstības nodrošināšanu Eiropas Parlamenta un Padomes 2002. gada 28. janvāra Regulai (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu, šajā standartā noteiktā uzskaite par preču iekšējām kustībām nav jāveic noliktavām, kas paredzētas tikai tādas olīveļļas un olīvu izspaidu eļļas uzglabāšanai un izplatīšanai, kura ir iepakota un gatava pārdošanai galapatērētājam, un mazumtirdzniecības uzņēmumiem. 
2. Pārvadājot olīveļļu un olīvu izspaidu eļļu, precēm visos gadījumos un vienmēr jābūt pievienotam dokumentam, kurā iekļauti vismaz tie dati, kas paredzēti šā karaļa dekrēta II pielikumā, un kurā saskaņā ar piemērojamiem noteikumiem nepārprotami norādīts attiecīgā produkta nosaukums. 
3. Pārvadājot olīveļļu un olīvu izspaidu eļļu, uzņēmējiem pirms pārvadāšanas sākuma jānorāda 2. punktā minētie dati šim nolūkam paredzētajā Lauksaimniecības, zivsaimniecības un pārtikas ministrijas datorizētajā sistēmā.
4. Uzņēmējiem, kuri minēti 5. panta 3. punktā, iepriekšējā punktā minētajā datorizētajā sistēmā jānorāda olīveļļas un olīvu izspaidu eļļas pārvietošana starp spiestuvēm, rafinēšanas un ekstrakcijas uzņēmumiem, kas atrodas to objektā.
Tāpat tiem reizi gadā jāsniedz kompetentajai kontroles iestādei tāds ziņojums par 1. punktā minēto izsekojamības uzskaiti, kurā skaidri norādītas katras to ražotās, uzglabātās vai tirgotās eļļas kategorijas ievešanas, izvešanas un pārvietošanas darbības.
5. pants Uzņēmumu īpašie pienākumi 
1. Jaunizveidotām eļļas spiestuvēm, rafinēšanas un ekstrakcijas uzņēmumiem jāatrodas nošķirti. Tie nekādā gadījumā nedrīkst būt fiziski savienoti. 
2. Jaunizveidotām eļļas spiestuvēm, rafinēšanas uzņēmumiem un izspaidu eļļas ekstrakcijas uzņēmumiem jābūt pienācīgi izolētiem vai atdalītiem no jebkura cita uzņēmuma vai telpām, kas nav paredzētas to konkrētajām darbībām, jo īpaši no tām, kurās veic dzīvnieku vai augu tauku un rūpniecisko vai minerālo tauku un eļļu ražošanu, pārstrādi, uzglabāšanu vairumā un fasēšanu.
3. Šā panta 1. un 2. punktā noteiktie pienākumi neattiecas uz eļļas spiestuvēm, rafinēšanas uzņēmumiem un izspaidu eļļas ekstrakcijas uzņēmumiem, kas jau darbojās šo noteikuma spēkā stāšanās brīdī.
4. Eļļas spiestuvēm vai jebkuram citam nozares uzņēmēja uzņēmumam ir jāklasificē visa nosūtītā eļļa saskaņā ar Eiropas tiesību aktos noteiktajiem nosaukumiem.
5. Eļļas iepildīšanas uzņēmumos šajā standartā reglamentēto eļļu novadīšanas caurulēm un tvertnēm jābūt pienācīgi kondicionētām, lai novērstu krustenisko kontamināciju.
6. pants. Īpašie pienākumi attiecībā uz eļļu
1. Papildus fizikāli ķīmiskajām un organoleptiskajām īpašībām, kas noteiktas Eiropas Savienības tiesību aktos, kuri reglamentē šo jomu, olīveļļai un olīvu izspaidu eļļai, uz kurām attiecas šie noteikumi, jāatbilst III pielikumā noteiktajām īpašībām. 
Minētie produkti var būt tikai no veseliem olīvkoku (Olea europaea L.) augļiem, kas nav nekādā veidā apstrādāti, izņemot olīvu tīrīšanu vai skalošanu bez sārma. 
2. Spīdīgā olīveļļa ir iepriekš jārafinē, lai to varētu lietot pārtikā. 
3. Olīveļļa un olīvu izspaidu eļļa jāaizsargā no nelabvēlīgiem vides apstākļiem, kas var mainīt to fizikāli ķīmiskās un organoleptiskās īpašības, un tāpēc ir jānodrošina, ka to uzglabā, transportē un tirgo, sargājot no gaismas un karstuma. 
7. pants. Īpašie pienākumi attiecībā uz iepakojumu
1. Iepakojumi, kuros iepilda eļļu, ir tīri, izgatavoti no materiāliem, kas piemēroti lietošanai pārtikā un kas saskaņā ar pašreizējiem higiēnas un sanitārajiem noteikumiem pasargā eļļu no oksidēšanās procesiem; šādi iepakojumi nekādā gadījumā nedrīkst mainīt satura īpašības, izdalīt dīvainas garšas vai smakas vai radīt izmaiņas produktā, un tie vienmēr jāaizsargā saskaņā ar 6. panta 3. punkta noteikumiem. 
2. Olīveļļas un olīvu izspaidu eļļas iepakojumiem, kas paredzēti pārdošanai vai piegādei galapatērētājam, tostarp tiem, kurus eļļas spiestuves piegādā novācējiem pašpatēriņam, kā arī kolektīvajiem uzņēmumiem piegādātajiem iepakojumiem jābūt neatgriezeniski noslēgtiem un marķētiem saskaņā ar spēkā esošo tiesību aktu noteikumiem. 
3. Iepakojumu, kas paredzēti pārdošanai galapatērētājam, tostarp iepakojumu, kurus eļļas spiestuves piegādājušas novācējiem pašpatēriņam, maksimālā ietilpība ir 5 litri. Kolektīvajiem uzņēmumiem piegādāto eļļu drīkst tirgot arī 10, 20, 25 un 50 litru iepakojumos.
4. Kolektīvajos uzņēmumos galapatērētājiem pieejamajiem iepakojumiem ir aizsardzības sistēma, kas nepieļauj to atkārtotu izmantošanu pēc sākotnējā satura izlietošanas.

8. pants Aizliegtā prakse
1. Aizliegts:
a) ražot olīveļļas un olīvu izspaidu eļļas maisījumu ar citām augu izcelsmes eļļām vai taukiem tirdzniecībai valsts tirgū. Minētos maisījumus nedrīkst tirgot ar pārtikas produktu nosaukumiem, kas minēti Eiropas Parlamenta un Padomes 2011. gada 25. oktobra Regulā (ES) Nr. 1169/2011 par pārtikas produktu informācijas sniegšanu patērētājiem; 
b) izmantot terminu “neapstrādāta” vai “neapstrādāta augstākā labuma” tādu pārtikas produktu marķējumā, kuru izskats ir eļļains un kurus var noturēt par šajos noteikumos reglamentēto olīveļļu, piemēram, citas eļļas, garšvielas, mērces, līdzīgi produkti. Šis aizliegums neietekmē attiecīgā produkta sastāvdaļu sarakstu;

c) tirgot neapstrādātu augstākā labuma olīveļļu plastmasas traukos mazumtirdzniecības vietā; 
d) pārliet vai uzpildīt olīveļļu vai olīvu izspaidu eļļu traukos vai iepakojumos, kas paredzēti galapatērētājam, kolektīvajos uzņēmumos; 
e) klasificēt augstākā kategorijā iepriekš klasificētus neapstrādātas olīveļļas maisījumus, kuros izmantota zemākas kategorijas eļļa; 
f) neapstrādātas olīveļļas spiestuvēs, noliktavās un iepildīšanas uzņēmumos izmantot iekārtas un īpašus tehniskus līdzekļus eļļas dezodorēšanai un/vai jebkādam citam eļļas rafinēšanas posmam vai veidam;
g) eļļas spiestuvēs ievest vai pārstrādāt olīvu izspaidas no citām eļļas spiestuvēm vai tādas olīvas vai to atliekas no apstrādes uzņēmumiem, kuras ir apstrādātas veidos, kas nav atļauti, lai ražotu neapstrādātu olīveļļu vai no tās iegūtu eļļu, vai jebkuru citu izejvielu, kas paredzēta eļļas iegūšanai, ja tās nav veseli un neapstrādāti olīvkoku augļi; 
h) glabāt, uzglabāt un pārvadāt tādu olīveļļu un olīvu izspaidu eļļu, kam nav pienācīgi norādīta atbilstošā produktu kategorija, izņemot eļļas spiestuves, kuras šādā gadījumā klasifikāciju norāda pirms nosūtīšanas. 
2. Iepriekš 3. pantā noteiktajos uzņēmumos, kas paredzēti olīveļļas un olīvu izspaidu eļļas iegūšanai, ir aizliegts:
a) olīvas skalot ar sārmu eļļas spiestuvēs; 
b) ekstrahēt vai rafinēt olīveļļu un olīvu izspaidu eļļu ar metodēm, šķīdinātājiem vai palīgvielām, kas nav atļautas, kā arī pievienot rūpnieciskās, minerālās, esterificētās vai sintētiskās eļļas;
c) veikt esterifikāciju vai jebkuru praksi, kas var mainīt eļļas glicerīdu struktūru;
d) apstrādāt eļļu ar gaisu, skābekli, ozonu vai citām oksidējošām ķīmiskām vielām, izņemot tās, kas vajadzīgas sūknim pārliešanas laikā, iepakojumu un tvertņu inertēšanai un homogenizēšanai ar slāpekli vai citām inertām gāzēm, neskarot Eiropas Savienības tiesību aktus noteikumus;
e) glabāt vai izmantot glicerīnu, dzīvnieku, augu, rūpnieciskos vai sintētiskos taukus vai eļļu un jebkādas neatļautas vielas, kuru lietošana nav atļauta vai pamatota, uzņēmumos, kas paredzēti olīveļļas un olīvu izspaidu eļļas ekstrakcijai, rafinēšanai, iepildīšanai vai uzglabāšanai vairumā; 
f) eļļas spiestuvēs nepārtrauktā procesā atkārtoti centrifugēt neapstrādātas olīveļļas ražošanas sistēmās iegūtas masas, lai novērstu to fermentāciju. Neapstrādātas olīveļļas ražošanas sistēmās iegūtas masas drīkst atkārtoti centrifugēt tikai pēc to termomaisīšanas nepārtrauktā procesā, un nekādā gadījumā nav atļauta tādu masu vai izspaidu atkārtota centrifugēšana, kuras iegūtas uzglabāšanas tvertnēs vai rezervuāros, kas nav minēti 3. panta 2. punkta l) apakšpunktā. 
9. pants Oficiālā kontrole, koordinācija un sankciju sistēma
1. Kompetentās oficiālās kontroles iestādes veic vismaz vienu atbilstības pārbaudi ik pēc tūkstoš pārdotām olīveļļas un olīvu izspaidu eļļas tonnām, lai pārliecinātos par eļļas kvalitātes īpašību atbilstību prasībām, kas noteiktas Komisijas 1991. gada 11. jūlija Regulā (EEK) Nr. 2568/91 par olīveļļas un olīvu izspaidu eļļas īpašībām un attiecīgajām analīzes metodēm. 
2. Paraugu ņemšanas un analīzes metodes katram produktam ir noteiktas Eiropas Savienības tiesību aktos vai, ja tādu nav, — valsts vai autonomo apgabalu noteikumos.
3. Neapstrādātas olīveļļas marķējumā norādītās kategorijas atbilstības pārbaudi veic šim nolūkam paredzētas oficiālas laboratorijas attiecībā uz eļļas fizikāli ķīmiskajām un organoleptiskajām īpašībām un degustatoru grupas, kuras ir pilnvarotas veikt oficiālu kontroli saskaņā ar karaļa 2008. gada 15. februāra Dekrētu Nr. 227/2008, ar ko paredz pamatregulējumu attiecībā uz neapstrādātas olīveļļas degustētāju grupām. 
4. Neskarot pārbaudi, kas noteikta 1. punktā minētajā Eiropas Savienības tiesību aktā, Lauksaimniecības, zivsaimniecības un pārtikas ministrija koordinē īpašu kontroles plānu ar mērķi pārbaudīt olīveļļas un olīvu izspaidu eļļas nozares izsekojamību, kā norādīts 4. pantā. Minētajā plānā paredz īpašas pārbaudes attiecībā uz 5. panta 3. punktā minētajiem uzņēmumiem. 
5. Saskaņā ar 1. punkta noteikumiem veiktās atbilstības pārbaudes rezultātus noteiktajā formātā paziņo Lauksaimniecības, zivsaimniecības un pārtikas ministrijai līdz katra gada 1. maijam.
6. Visu iegūto informāciju apkopo gada pārskatā par oficiālajām kontrolēm, un to pēc Lauksaimniecības, zivsaimniecības un pārtikas ministrijas pieprasījuma publicē valsts vispārējās pārvaldes iestādes. 
7. Īpašo kontroles plānu iesniedz apspriešanai Pārtikas kvalitātes koordinēšanas birojā, un tas ietver vismaz kontroles darbību plānošanu, kā arī pārbaudes kampaņu organizēšanas protokolu, ņemot vērā autonomo apgabalu atbilstības pārbaužu rezultātus, kā arī datus, kas pieejami Lauksaimniecības, zivsaimniecības un pārtikas ministrijas pārziņā esošajā Olīvu produktu tirgu informācijas sistēmā. Pārtikas kvalitātes koordinēšanas birojs reizi gadā pārskata minēto plānu.
8. Veikto pārbaužu rezultātā noteiktie sodi ir efektīvi, samērīgi un atturoši.
Pirmais papildu noteikums. Savstarpējās atzīšanas klauzula 
Preces, kuras tiek likumīgi tirgotas citā Eiropas Savienības dalībvalstī vai Turcijā vai kuru izcelsme ir Eiropas Brīvās tirdzniecības asociācijas dalībvalstī, kas ir parakstījusi Līgumu par Eiropas Ekonomikas zonu, tiek uzskatītas par atbilstošām šim karaļa dekrētam. Uz šā karaļa dekrēta piemērošanu attiecas Eiropas Parlamenta un Padomes 2019. gada 19. marta Regula (ES) 2019/515 par citā dalībvalstī likumīgi tirgotu preču savstarpēju atzīšanu un Regulas (EK) Nr. 764/2008 atcelšanu.
Otrais papildu noteikums. Datorizētā sistēma
Lai veicinātu to, ka uzņēmēji izpilda 4. panta 3. punktā noteikto paziņošanas pienākumu, kā arī lai sekmētu kompetento iestāžu piekļuvi informācijai un olīveļļas un olīvu izspaidu eļļas kontroli, Lauksaimniecības, zivsaimniecības un pārtikas ministrija izstrādā datorizētu līdzekli. 
Šai sistēmai var piekļūt uzņēmēji, kuri izpildījuši paziņošanas pienākumu, kompetentās iestādes kontroles vajadzībām, kā arī valsts drošības struktūras un spēki.
Vienīgais pārejas noteikums. Pārejas periods
Kamēr nav izveidota iepriekš minētā datorizētā sistēma, 4. panta 3. punkta noteikumu ievērošana nav obligāta. 
No 2024. gada 1. janvāra 8. panta 1. punkta c) apakšpunkta noteikumus piemēro iepakojumiem, kuru ietilpība nepārsniedz 1 litru, un no 2025. gada 1. janvāra to piemēro pārējiem iepakojumiem. 
Vienīgais atcelšanas noteikums. Atceltie tiesību akti
Tiek atcelti līdzvērtīgi vai zemāka līmeņa noteikumi, kas ir pretrunā šajā karaļa dekrētā noteiktajam, un jo īpaši:
a) karaļa 1979. gada 7. decembra Dekrēts Nr. 3000/1979 par rūpniecisko procesu reglamentēšanu olīveļļas nozarē;
b) karaļa 1983. gada 25. janvāra Dekrēts Nr. 308/1983, ar ko pieņem pārtikas augu eļļu tehniskos un sanitāros noteikumus, attiecībā uz olīveļļu un olīvu izspaidu eļļu; 
c) karaļa 1985. gada 20. janvāra Dekrēts Nr. 259/1983, ar ko papildina pārtikas augu eļļu tehniskos un sanitāros noteikumus, paredzot eritrodiola saturu olīveļļā;
d) karaļa 1986. gada 21. novembra Dekrēts Nr. 2551/1986, ar ko reglamentē rafinētas olīvu izspaidu eļļas un olīveļļas ražošanu un tirdzniecību;
e) karaļa 1993. gada 12. aprīļa Dekrēts Nr. 538/1993, ar ko groza dažus noteikumus attiecībā uz rūpnieciskajām prasībām pārtikas augu eļļas ražošanai, apritei un tirdzniecībai;
f) karaļa 2003. gada 21. janvāra Dekrēts Nr. 1431/2003, ar ko paredz noteiktus tirdzniecības pasākumus olīveļļas un olīvu izspaidu eļļas nozarē;
g) 1984. gada 12. decembra Rīkojums par eļļas spiestuvju veiktu neapstrādātas olīveļļas piegādi novācēju pašpatēriņam;
h) 2004. gada 7. maija Rīkojums Nr. APA/1343/2004, ar ko reglamentē dažu uzņēmumu, kuri drīkst tirgot olīveļļu, vispārējo reģistru.
Pirmais nobeiguma noteikums. Kompetence
Šis karaļa dekrēts ir pieņemts, pamatojoties uz Spānijas Konstitūcijas 149. panta 1. punkta 13.a apakšpunktu, ar ko valstij piešķir ekskluzīvas pilnvaras noteikt saimnieciskās darbības vispārējās plānošanas bāzi un koordinēšanu. 
Otrais nobeiguma noteikums. Grozījums 1967. gada 21. septembra Dekrētā Nr. 2484/1967, ar ko pieņem Spānijas Pārtikas kodeksa tekstu
XVI nodaļas 2.a iedaļu 1967. gada 21. septembra Dekrētā Nr. 2484/1967, ar ko pieņem Spānijas Pārtikas kodeksa tekstu, groza šādi:

“Olīveļļu un olīvu izspaidu eļļu reglamentē karaļa [datums] Dekrēts Nr. xxxx/2020, ar ko apstiprina kvalitātes standartu olīveļļai un olīvu izspaidu eļļai.”

Trešais nobeiguma noteikums. Stāšanās spēkā
Šis karaļa dekrēts stājas spēkā 2021. gada 2. janvārī.
Pieņemts Madridē, 2020. gada [datums]
I PIELIKUMS
Izsekojamības uzskaite 
A daļa. Vispārīgi uzskaites nosacījumi
1. Iekšējā izsekojamības uzskaitē jānorāda vismaz šādas darbības: eļļas iegūšana, ekstrakcija, rafinēšana, klasifikācija, tvertņu maiņa, eļļu maisījumi, eļļas iepildīšana.

2. Katrs produkts uzskaitē jāreģistrē ar piegādātāja iepriekš piešķirtajiem identifikācijas datiem; iepirkšanas un/vai pieņemšanas centros, eļļas spiestuvēs un pārstrādes uzņēmumos norāda olīvu izcelsmes zemes gabala kadastra datus un tā īpašnieku. 

3. Datos par ievešanu un izvešanu jānorāda produkta iekšējais galamērķis vai lietojums (noliktava, tvertne, piltuvveida tvertne, pārstrādes līnija utt.) vai tā izcelsme. Tāpat jānorāda atlikums tvertnē(-ēs) ievešanas vai izvešanas brīdī.

4. Ievešanas un izvešanas datu uzskaitē skaidri norāda pavaddokumentus, kas attiecas uz preču jebkādu pārvietošanu.

Ievešanas un izvešanas datu uzskaiti veic, kad mainījušās preču īpašumtiesības (pat ja nav notikusi fiziska pārvietošana) vai kad notikusi preču fiziska pārvietošana. 

5. Minētie dati, kurus vēlāk paredzēts iekļaut produktu marķējumā, piemēram, partija, pirmā aukstā presēšana, aukstā ekstrakcija, ražas gads, šķirne utt., jāuzskaita tā, lai tos varētu pārbaudīt visā attiecīgā produkta dokumentācijā. 

6. Jebkura produkta identifikācijas datos jābūt korelācijai starp produkta uzglabāšanas tvertnes identifikācijas datiem un uzskaitē norādīto informāciju. Šāds pienākums jāievēro, neskarot īpašību izmaiņas, kas rodas produktu dabiskās attīstības rezultātā. Minētajām izmaiņām jābūt norādītām uzskaitē, tiklīdz uzņēmējam par tādām top zināms. 

B daļa. Produktu kategorija, kas jāiekļauj dažādās uzskaitēs

a) Olīvas.
· Olīvas eļļas iegūšanai. 

b) Olīveļļa.
· Neklasificēta eļļa. 
· Neapstrādāta augstākā labuma olīveļļa.
· Neapstrādāta olīveļļa.
· Spīdīgā olīveļļa. 
· Rafinēta olīveļļa. 
· Olīveļļa, kas satur tikai rafinētu olīveļļu un neapstrādātu olīveļļu.

c) Olīvu izspaidu eļļa. 
· Neapstrādāta olīvu izspaidu eļļa.
· Rafinēta olīvu izspaidu eļļa. 
· Olīvu izspaidu eļļa. 

d) Visos uzņēmumos, kuros var iegūt eļļu, ražoti blakusprodukti.

e) Citas pārtikas augu eļļas.
Attiecas uz uzņēmumiem un uzņēmējiem, kuri papildus darbam ar olīveļļu un olīvu izspaidu eļļu ražo, rafinē, uzglabā vai iepilda citas pārtikas augu eļļas. 
C daļa. Informācija, kas jānorāda ievešanas un izvešanas datu uzskaitē
a) Pavaddokumenta dati, ja šāds dokuments ir.
b) Pārdevēja vai piegādātāja dati: nosaukums, adrese, nodokļu maksātāja numurs un izcelsmes uzņēmuma adrese. Attiecībā uz izcelsmes uzņēmumu norāda arī tā nosaukumu un nodokļu maksātāja numuru, ja šie dati atšķiras no pārdevēja vai piegādātāja datiem. 
c) Pircēja vai saņēmēja dati, tostarp detalizēta informācija par pēdējo iepildītās eļļas saņēmēju: nosaukums, adrese, nodokļu maksātāja numurs un galamērķa uzņēmuma adrese. Attiecībā uz galamērķa uzņēmumu norāda arī tā nosaukumu un nodokļu maksātāja numuru, ja šie dati atšķiras no pircēja vai saņēmēja datiem. 
d) Produkta dati: nosaukums, partija, daudzums un īpašības, kas tiek uzskatītas par būtiskām tā identificēšanai, piemēram, nefasēts, iepakots, marķēts, mitrs vai sauss. 
e) Produkta izcelsmes norāde: izcelsmes valsts. Lai attiecīgā gadījumā ievērotu Komisijas 2012. gada 13. janvāra Īstenošanas regulas (ES) Nr. 29/2012 4. panta noteikumus, norādē min Spāniju, dalībvalsti, Eiropas Savienību vai trešās valsts nosaukumu, kā noteikts minētajā regulā.
f) Produkta īpašības, ko vēlas norādīt marķējumā.
g) Veiktās darbības datums.
h) Pārvadātāja dati: uzņēmums (nosaukums, adrese, nodokļu maksātāja numurs), transportlīdzekļa tips un tā reģistrācijas numurs vai attiecīgā gadījumā transportlīdzekļa cita veida juridiskie dati.
D daļa. Informācija, kas jānorāda iekšējās izsekojamības uzskaitē

Iekšējās izsekojamības uzskaitē norāda vismaz turpmāk minēto informāciju.

a) Veiktā darbība vai prakse.

b) Izmantoto produktu dati: nosaukums, partija (ja ir), daudzums. 

c) Iegūto produktu dati: nosaukums, partija (ja ir), daudzums. 

d) Darbības datums un attiecīgā gadījumā laiks.

e) Izmantoto produktu iekšējā izcelsme (noliktava, tvertne, piltuvveida tvertne, pārstrādes līnija utt.). Atlikums izcelsmes tvertnē vai tvertnēs.

f) Iegūto produktu iekšējais galamērķis (noliktava, tvertne, piltuvveida tvertne, pārstrādes līnija utt.). Atlikums galamērķa tvertnē vai tvertnēs.
II PIELIKUMS
Obligātā informācija par pavaddokumentu pārvadāšanas laikā
A. Produkta dati 
— Produkta dati: nosaukums atbilstīgi piemērojamo tiesību aktu prasībām, partija, daudzums un īpašības, kas tiek uzskatītas par būtiskām tā identificēšanai, piemēram, nefasēts, iepakots, marķēts, mitrs vai sauss. 
— Produkta izcelsmes norāde: izcelsmes valsts. 
— Nefasētiem produktiem: cita brīvprātīga informācija, kuru marķējumā var norādīt a posteriori, piemēram, šķirne, ražas novākšanas laiks, aukstā ekstrakcija, pirmā aukstā presēšana, bioloģiskā ražošana utt. 
— Produkta daudzums.
B. Preces izcelsmes dati 
Pārdevēja vai piegādātāja dati: nosaukums, adrese, nodokļu maksātāja numurs un izcelsmes uzņēmuma adrese. 
Attiecībā uz izcelsmes uzņēmumu norāda arī tā nosaukumu un nodokļu maksātāja numuru, ja šie dati atšķiras no pārdevēja vai piegādātāja datiem. 
C. Pārvadātāja dati 
Dati par pārvadāšanas uzņēmumu un izmantoto transportlīdzekli, kā arī pārvadāšanas datums.
D. Preces galamērķa dati 
Pircēja vai saņēmēja dati, tostarp detalizēta informācija par pēdējo iepildītās eļļas saņēmēju: nosaukums, adrese, nodokļu maksātāja numurs un galamērķa uzņēmuma adrese. Attiecībā uz galamērķa uzņēmumu norāda arī tā nosaukumu un nodokļu maksātāja numuru, ja šie dati atšķiras no pircēja vai saņēmēja datiem. 
III PIELIKUMS
Eļļu īpašie raksturojumi un īpašības
a) Neapstrādāta augstākā labuma olīveļļa un filtrēta neapstrādāta olīveļļa.
Mitrums un gaistošās vielas: ≤ 0,2 %.
Nešķīstoši piemaisījumi petrolēterī: ≤ 0,10 %. 
b) Olīveļļa, kas satur tikai rafinētu olīveļļu un neapstrādātu olīveļļu.
Raksturojums: caurspīdīga, 24 stundas turēta 20° ± 2° C temperatūrā.
Aromāts un garša: ar savu aromātu un ar aromātu, kas raksturīgs maisījumā izmantotajai neapstrādātajai olīveļļai. Nav redzamas izmaiņas, piesārņojums vai trūkumi, kas pārsniegtu izmantotajai neapstrādātajai olīveļļai jau piemītošos.
Mitrums un gaistošās vielas: ≤ 0,1 %.
Nešķīstoši piemaisījumi petrolēterī: ≤ 0,05 %.
Ziepju atlikumi: nav. 
c) Rafinēta olīveļļa.
Raksturojums: caurspīdīga, 24 stundas turēta 20° ± 2° C temperatūrā.
Aromāts un garša: neitrāla, bez sasmakuma, izmaiņu vai piesārņojuma pazīmēm.
Mitrums un gaistošās vielas: ≤ 0,1 %.
Nešķīstoši piemaisījumi petrolēterī: ≤ 0,05 %.
Ziepju atlikumi: nav.
d) Rafinēta olīvu izspaidu eļļa.
Raksturojums: caurspīdīga, 24 stundas turēta 20° ± 2° C temperatūrā.
Aromāts un garša: neitrāla, bez sasmakuma, izmaiņu vai piesārņojuma pazīmēm.
Mitrums un gaistošās vielas: ≤ 0,1 %.
Nešķīstoši piemaisījumi petrolēterī: ≤ 0,05 %.
Ziepju atlikumi: nav.
e) Olīvu izspaidu eļļa.
Raksturojums: caurspīdīga, 24 stundas turēta 20° ± 2° C temperatūrā.
Aromāts un garša: ar savu aromātu un ar aromātu, kas raksturīgs maisījumā izmantotajai neapstrādātajai olīveļļai. Nav redzamas izmaiņas, piesārņojums vai trūkumi, kas pārsniegtu izmantotajai neapstrādātajai olīveļļai jau piemītošos. 
Mitrums un gaistošās vielas: ≤ 0,1 %.
Nešķīstoši piemaisījumi petrolēterī: ≤ 0,05 %.
Ziepju atlikumi: nav.

